Bosnia e Herzegovina

Bosnia e Herzegovina es un pais in le peninsula de Balkan in Europa meridional que circumfere un area de 51,129 km² e ha un population de circa quatro milliones de gente. Le interior del pais es multo montaniose e dividite per varie rivieras generalmente non navigabile.

In su linguas official, le pais es nominate Bosna i Hercegovina o Босна и Херцеговина (in le alphabetos latin e cyrillic respectivemente), ma le nomine es sovente abbreviate a BiH or БиХ. 

Tres "gentes constituente" habita le pais: le Bosniacos, le Croatos e le Serbos. Le capital e le citate le plus grande del pais es Sarajevo.

Bosnia e Herzegovina esseva un del sex unitates federal constituente le anterior Republica Federal Socialista de Yugoslavia, ganiava su independentia durante le Guerras yugoslave del annos 1990 e secundo le Accordos de Dayton sta sub le supervision del Consilio de Securitate del Nationes Unite.

Le pais es decentralisate e dividite in duo "entitates" administrative: le Federation de Bosnia e Herzegovina e le Republika Srpska.

Bosnia ipse es le region greographica- e historicamente le plus importante del stato presente. Herzegovina es le plus notabile inter plure altere territorios que forma partes traditional del unitate politic bosniac, e ha essite includite in le nomine official del pais desde le medio del dece-none seculo.